Papir

Lo papir es una planta aqüatica comuna dins certans luòcs dau Bacin Mediterranèu, especialament en Egipte. Es un jonc de palun de la categoria biologica de las ciperacèas (Cyperus papyrus) utilizat per la fabricacion d'objèctes utilitaris, en essent son usatge principau l'elaboracion dau supòrt daus ancians manuscrits, denominats maitot papir.
 Lo papir coma supòrt d'escritura 
Las chambas se talhavan verticalament, en cenchas, empejadas puèi una sobre l'autra en crosar las fibras. La fuèlha obtenguda coma aquò èra escrachada e sechada per fornir un bon papèir (lo mot papèir proven dau tèrme grèc πάπυρος = papyros). Generalament, en jónher de fuèlhas divèrsas una a l'autra, fasián de rotlèus; aqueles podián compassar quauques mètres e se gardavan de costuma enroltats a l'entorn d'un supòrt cilindric de fusta.

Lo papir pus ancian conegut es en blanc e lo descobriguèron dins la tomba d'Hemaka, lo vizir dau faraon Den, de la I Dinastia, vèrs 3000 avC, dins la necropòli de Saqqara.

Gràcias aus manuscrits sobre papir coneissèm fòrça tèxts de l'Edat Antica, sobretot de l'Egipte antica, e tanben de tèxts biblics. 

Dessobre utilizavan una tinta elaborada a partir de suèja, de peja, d'aiga e d'òli de cèdre.

 Classificacion daus papirs 
En rason dau grand nombre de papirs trobats, an utilizat d'esquèmas divèrs de classificacion per los poder identificar, ansin:

 Per la persona que possedissía lo manuscrit: Papir de Westcar
 Per lo luòc d'origina: Papir d'Oxirinc
 Per lo sit ont se consèrva: Canon de Turin

Aus papirs lor assignan en mai d'aquò un numèro per facilitar lor identificacion dins las òbras de classificacion.

Ancianament se classificavan per lor qualidat, en uèit classas segon Plini lo Vièlh:

 Emporitics: los de qualitat inferiora, utilizats coma papèir per envolopar.
 Taeneotics: los de qualitat mauvasa.
 Saïtics: los de qualitat bassa, elaborats amb de materiaus de sòbra.
 Anfiteatrics: los de qualitat mejana.
 Fanians: los de qualitat bona.
 Livians: los de qualitat plan bona.
 Augustics: los de qualitat nauta.
 Ieratics o reiaus: los de qualitat mai nauta, utilizats sonque per de tèxts sagrats.

 Vejatz tanben 
 Papèir
 Cellulòsa

Categoria:Material d'escritura
Categoria:Indèx egiptologic